google/wiki40b huggingface dataset:
Αγία Σοφία (Θεσσαλονίκη)

Ιστορία

Ο ναός της του Θεού Σοφίας της Θεσσαλονίκης χτίστηκε κατά τα μέσα του 7ου αιώνα στη θέση μιας μεγάλης παλαιοχριστιανικής βασιλικής, που καταστράφηκε, πιθανόν από σεισμό, στις αρχές του συγκεκριμένου αιώνα. Το 1204, όταν με την Δ΄ Σταυροφορία κυριεύθηκε η πόλη από τους σταυροφόρους, η Αγία Σοφία μετατράπηκε στον καθολικό καθεδρικό ναό της Θεσσαλονίκης, κατάσταση που διήρκησε μέχρι το 1224 όταν η πόλη κατελήφθη από τα στρατεύματα του δεσποτάτου της Ηπείρου. Υπήρξε ο μητροπολιτικός ναός της πόλης από το 1246, όταν η Θεσσαλονίκη περιήλθε στα χέρια της Αυτοκρατορίας της Νίκαιας, μέχρι το 1523/24 οπότε και μετατράπηκε σε τζαμί από τους Οθωμανούς μετά από ενέργειες του Ιμπραήμ Πάργαλη πασά. Ο ναός υπέστη σημαντικές ζημιές από πυρκαγιά το 1890, όσο ήταν ακόμη τζαμί. Την αποκατάσταση των ζημιών κατά τα έτη 1907-1909, στη διάρκεια της οποίας αποκαλύφθηκε το ψηφιδωτό του τρούλου, ανέλαβε ο βυζαντινολόγος Κάρολος Ντηλ, με οδηγίες του οποίου έγινε και η διακόσμηση των υπόλοιπων επιφανειών του ναού που διατηρείται μέχρι σήμερα. Στις 29 Ιουνίου του 1913, και ενώ είχε μεσολαβήσει η απελευθέρωση της Θεσσαλονίκης από τον ελληνικό στρατό, ο ναός έγινε εκ νέου τόπος ορθόδοξης χριστιανικής λατρείας μετά από τελετή καθαγιασμού που πραγματοποιήθηκε από τον τότε μητροπολίτη Θεσσαλονίκης Γεννάδιο Αλεξιάδη και τους μητροπολίτες Καμπανίας και Αμισού. Ο Ναός υπέστη σοβαρή καταπόνηση από τον σεισμό του 1978 και η αποκατάσταση των ζημιών διήρκεσε περίπου είκοσι χρόνια, ο δε τρούλος αποκαταστάθηκε το 1980. Το 1981 βρέθηκαν πίσω από τα στασίδια του δεξιού χορού, τα λείψανα του Αρχιεπισκόπου Θεσσαλονίκης Βασιλείου (9-10ος μ.Χ αι.) καθώς εντός των καθεδρικών ναών ήταν σύνηθες να ενταφιάζονται επίσκοποι.

Αρχιτεκτονική

Η Αγία Σοφία είναι χτισμένη στον αρχιτεκτονικό τύπο της βασιλικής με θολωτό. Οι κίονες του κεντρικού κλίτους είναι τραβηγμένοι προς τα πλάγια, ώστε ο κεντρικός χώρος του ναού να έχει σχήμα ισοσκελούς σταυρού. Μπορεί έτσι να θεωρηθεί μια μεταβατική μορφή μεταξύ της βασιλικής με τρούλο και του εγγεγραμμένου σταυροειδούς, που κυριαρχεί στη βυζαντινή ναοδομία από το 10ο αιώνα και μετά. Μαζί με το Ναό της Αγίας Θεοδοσίας, τη Μονή του Ουάλεντος στην Κωνσταντινούπολη και την κατεστραμμένη Εκκλησία της Κοιμήσεως της Θεοτόκου στη Νίκαια, η Αγία Σοφία της Θεσσαλονίκης αντιπροσωπεύει ένα από τα κύρια αρχιτεκτονικά παραδείγματα αυτού του τύπου αρχιτεκτονικής, αρκέτα διάσημης τη βυζαντινή περίοδο.

Ψηφιδωτά

Ο ναός διακοσμήθηκε την περίοδο της Εικονομαχίας, με ανεικονικά ψηφιδωτά, παρόμοια με τον Ναό της Αγία Ειρήνης στην Κωνσταντινούπολη και στην Εκκλησία της Κοιμήσεως της Θεοτόκου στη Νίκαια, που σώζονται μέχρι σήμερα στην καμάρα του ιερού. Ο μεγάλος χρυσός σταυρός στο τεταρτοσφαίριο της κόγχης αντικαταστάθηκε με το ψηφιδωτό της Θεοτόκου το 787-797 μετά την νίκη των Εικονολατρών. Στον τρούλο εικονίζεται η Ανάληψη του Χριστού, με την επιγραφή από τις Πράξεις 1:11 "ἄνδρες Γαλιλαῖοι, τί ἑστήκατε βλέποντες εἰς τὸν οὐρανόν" όπου παρίστανται οι Δώδεκα Απόστολοι, η Παναγία και δύο άγγελοι. Το συγκεκριμένο έργο εικάζεται πως ανάγεται κατά τον 7ο αιώνα.
Γενικές εκλογές στο Νιούε (2017)

Γενικές εκλογές διεξήχθησαν στο Νιούε στις 6 Μαΐου 2017.

Εκλογικό σύστημα

Τα 20 μέλη της Συνέλευσης εκλέγονται με 2 μεθόδους. Τα 14 εκλέγονται σε μονοεδρικές εκλογικές περιφέρειες και 6 εκλέγονται από μία ενιαία πανεθνική περιφέρεια. Αμφότεροι οι τύποι εδρών χρησιμοποιούν το πλειοψηφικό σύστημα.
Χάρων (δορυφόρος)

Ανακάλυψη

Ο Χάροντας ανακαλύφθηκε από τον αστρονόμο Τζέιμς Κρίστι του Ναυτικού Παρατηρητηρίου των ΗΠΑ, χρησιμοποιώντας ένα τηλεσκόπιο 1,55 μέτρων και ανακοινώθηκε επίσημα από τη Διεθνή Αστρονομική Ένωση στις 7 Ιουλίου του 1978 με την αρχική προσωρινή ονομασία S/1978 P 1. Στις 22 Ιουνίου του 1978, ο Κρίστι εξετάζοντας μεγενθυμένες εικόνες του Πλούτωνα σε φωτογραφικές πλάκες παρατήρησε μια μικρή επιμήκυνση να εμφανίζεται περιοδικά. Αργότερα, η διόγκωση επιβεβαιώθηκε σε πλάκες που χρονολογούνταν από τις 29 Απριλίου του 1965.
Οι επόμενες παρατηρήσεις του Πλούτωνα οδήγησαν στο συμπέρασμα ότι η διόγκωση οφείλεται σε ένα μικρότερο συνοδευτικό αντικείμενο.

Δορυφόρος ή Πλανήτης-νάνος

Ο Χάρων είναι μεγάλος για δορυφόρος σε σχέση με τον Πλούτωνα, καθώς έχει σχεδόν το μισό μέγεθός του και το 11,6% της μάζας του. Επιπλέον, στην ουσία, δεν περιφέρεται γύρω από τον Πλούτωνα, αλλά και αυτός και ο Πλούτωνας περιφέρονται γύρω από το κοινό κέντρο μάζας τους. Για αυτούς τους λόγους, πολλοί αστρονόμοι θεωρούν ότι ο Πλούτωνας και ο Χάροντας αποτελούν έναν διπλό πλανήτη ή ακόμα και ότι ο Χάρων θα έπρεπε να θεωρείται από μόνος του ένας πλανήτης-νάνος.

Τροχιά

Ο Χάρων και ο Πλούτωνας περιφέρονται ο ένας γύρω από τον άλλο κάθε 6,387 ημέρες. Οι δύο τους είναι βαρυτικά κλειδωμένοι, οπότε έχουν μόνιμα στραμμένο το ίδιο ημισφαίριο ο ένας προς τον άλλο. Αυτή είναι μία περίπτωση αμοιβαίου παλλιροϊκού κλειδώματος, σε αντίθεση με την περίπτωση της Γης και της Σελήνης, όπου η Σελήνη είναι παλλιροϊκά κλειδωμένη με τη Γη και έχει στραμμένη προς αυτή την ίδια όψη πάντα, αλλά όχι και αντίστροφα. Η μέση απόσταση μεταξύ του Πλούτωνα και του Χάροντα είναι 19.570 χιλιόμετρα. Η ανακάλυψη του Χάροντα καθώς και μεταξύ τους επιπροσθήσεις, επέτρεψαν τον ακριβέστερο υπολογισμό της μάζας και των διαστάσεων των δύο σωμάτων ως σύστημα. Ωστόσο, τίποτα από αυτά δεν επέτρεψε τον προσδιορισμό των ξεχωριστών του διαστάσεων. Αυτό έγινε το 2005 με την ανακάλυψη άλλων δύο δορυφόρων του Πλούτωνα. Οι τροχιακές λεπτομέρειες των εξωτερικών δορυφόρων του Πλούτωνα αποκάλυψαν πως ο Χάρων έχει περίπου το 12% της μάζας του Πλούτωνα

Παρατήρηση και εξερεύνηση

Οι πρώτες φωτογραφίες που έδειχναν τον Πλούτωνα και τον Χάροντα ως δύο ξεχωριστούς δίσκους πάρθηκαν από το ΔΤΧ, κατά τη δεκαετία του 1990. Αργότερα, με την βελτίωση των προσαρμόσιμων οπτικών, έγινε δυνατή η παρατήρηση του Πλούτωνα και του Χάροντα ως δύο ξεχωριστών δίσκων και από επίγεια τηλεσκόπεια. Στη συνέχεια, τον Αύγουστο του 2014,  το διαστημικό σκάφος Νέοι Ορίζοντες έλαβε διαδοχικές φωτογραφίες του συστήματος Πλούτωνα - Χάροντα. Οι εικόνες στην συνέχεια συνδυάστηκαν για να δημιουργηθεί μια εικόνα με κίνηση. Ήταν οι καλύτερες σε ανάλυση φωτογραφίες του Χάροντα έως τότε. Αργότερα, τον Ιανουάριο του 2015, το ίδιο σκάφος έλαβε φωτογραφίες και βίντεο τα οποία έδειχναν ξεκάθαρα πως ο Πλούτωνας και ο Χάροντας περιφέρονται γύρω από το κοινό κέντρο μάζας τους και τον Ιούλιο του ίδιου έτους έλαβε τις κοντινότερες και λεπτομερέστερες φωτογραφίες του Χάροντα που έχουν ληφθεί ως τώρα, καθώς πραγματοποιούσε το σχεδιασμένο κοντινό του πέρασμα από το σύστημα του Πλούτωνα.
Σπυτίνιεφ Α΄ της Βοημίας

Βιογραφία

Ήταν ο πρωτότοκος γιος τού Μποζιβόι Α΄ πρώτου δούκα της Βοημίας και της αγίας Λουντμίλα, κόρης τού Σλάβιμπορ πρίγκιπα των Σορμπιανών.
Το 889 απεβίωσε ο πατέρας του· ο Σπυτίνιεφ Α΄ και ο αδελφός του Βρατίσλαος Α΄ ήταν ανήλικοι, έτσι επίτροπος της αρχής ανέλαβε ο επικυρίαρχός τους Σβατοπλούκ Α΄ της Μοραβίας. 
Το 894 απεβίωσε ο βασιλιάς της Μοραβίας και οι γιοί του Μοϊμίρ Β΄ της Μοραβίας και Σβατοπλούκ Β΄ έριζαν για τη διαδοχή. Με αφορμή αυτό ο Σπυτίνιεφ Α΄ θέλησε να ελευθερωθεί από την υποτέλεια στη Μεγάλη Μοραβία: σύμφωνα με το Φραγκικό Χρονικό της Φούλντα εμφανίστηκε στη Συνέλευση (λατιν. Dieta, γερμ. Reichstag) το 895 στο Γέγκενσμπουρκ και δήλωσε υποτέλεια στον Αρνούλφο των Καρολιδών της Ανατολικής Φραγκίας. 
Ενίσχυσε την εξουσία του στην κεντρική Βοημία, γύρω από τη σημερινή Πράγα και ανήγειρε αρκετά κάστρα στα όρια της ηγεμονίας του: Μιενλίκ, Λιμπουσίν, Τετίν, Λιστενί και Μπολέσλαφ. Συνέχισε την επέκταση τού κάστρου της Πράγας ως διοικητικού κέντρου τού ανερχόμενου δουκάτου του, σε αντικατάσταση τού πρώιμου μεσαιωνικού ξύλινου φρουρίου Λεβύ Χράντεκ.
Ενίσχυσε τους δεσμούς του με την Ανατολική Φραγκία, συμμαχώντας με τον Λεοπόλδο των Χουόζι μαργράβο της Βαυαρίας, που το 989 πολέμησε εναντίον τού Μοϊμίρ Β΄. Το αποτέλεσμα ήταν η Βοημία τελικά να διαχωριστεί από το βασίλειο της Μεγάλης Βοημίας. Η συμμαχία με την ανατολική Φραγκία σχεδιάστηκε για να προστατεύσει τη Βοημία από της επιδρομές των Ούγγρων. Ταυτόχρονα άνοιξε τη Βοημία στον πολιτισμό της Καρολίγγειας περιόδου, που επέφερε την εισδοχή του Καθολικισμού στη χώρα. 
Μάλλον τάφηκε στο ναό της Παρθένου Μαρίας στο κάστρο της Πράγας, όπως έγινε με πολλά μέλη τού Οίκου των Πρεμυσλιδών την περίοδο αυτή.
Βόλγκογκραντ

Ίδρυση και ιστορία ως τον 18ο αιώνα

Το πρώτο όνομα της πόλης, Τσαρίτσιν, αναφέρεται για πρώτη φορά από τον Άγγλο εξερευνητή Μπάρι το 1579, όχι όμως για την πόλη αλλά για το κάστρο, στον Βόλγα ποταμό. Η προέλευση του ονόματος του κάστρου προέρχεται από το Ταταρικό «Sary-Su» (κίτρινο νερό). Η ημερομηνία της ίδρυσης της πόλης θεωρείται η 2 Ιουλίου 1589, όταν το όνομα Τσαρίτσιν χρησιμοποιήθηκε πρώτη φορά σε επίσημο έγγραφο για το κάστρο. Το κάστρο βρίσκεται λίγο πάνω από την συμβολή των ποταμών Τσαρίτσα και Βόλγα, στη δεξιά όχθη του ποταμού Τσαρίτσα. Σύντομα μετατράπηκε σε πυρήνα μιας εμπορικής εγκατάστασης.
Στο «στόμα» του ποταμού Τσαρίτσα υπήρχε ένας καταυλισμός της Βασίλισσας της Χρυσής Ορδής.
Το 1607 το κάστρο αποστάτησε από τον βασιλικό στρατό, αλλά η επανάσταση καταπνίγηκε 6 μήνες αργότερα. Το 1608 η πόλη απέκτησε την πρώτη πέτρινη εκκλησία - τον Άγιο Ιωάννη τον Βαπτιστή.
Στο ξεκίνημα του 17ου αιώνα το κάστρο είχε μόνιμη δύναμη από 350-400 άτομα.
Το 1670 το φρούριο καταλήφθηκε από άνδρες του Στεπάν Ράζιν, οι οποίοι υποχώρησαν ένα μήνα μετά. Το 1708, το φρούριο έπεσε στα χέρια του Κοζάκου Κονδράτι Μπουλαβίν. Το 1717 λεηλατήθηκε από τους Τάταρους και τους Κουμπάνους της Κριμαίας. Το 1774, ο Εμελιάν Πουγκατσιόφ ανεπιτυχώς πολιόρκησε την πόλη.
Το 1619 καθιερώθηκαν τελωνεία στην Τσαρίτσιν. Το 1708 υπάχθηκε στην επαρχία Καζάν, το 1719 στο Αστραχάν και το 1779 στην περιοχή του Σαράτοφ. Το 1773 η πόλη έγινε επαρχιακή και το 1780 υπάχθηκε στην επαρχία του Σαράτοφ. Σύμφωνα με πηγές, το 1720 ο πληθυσμός της πόλης ήταν 408 άτομα.

19ος και 20ός αιώνας

Το Τσαρίτσιν έγινε σημαντικό παραποτάμιο λιμάνι και εμπορικό κέντρο τον 19ο αιώνα. Ο πληθυσμός αυξήθηκε ραγδαία με αποτέλεσμα, ενώ το 1807 ζούσαν στο Τσαρίτσιν λιγότερα από 3.000 άτομα, το 1900 να εμφανίζει πληθυσμό 84.000 κατοίκων.
Ο πρώτος σιδηρόδρομος ήρθε στην πόλη το 1862. Το πρώτο θέατρο άνοιξε το 1872 και ο πρώτος κινηματογράφος το 1907, ενώ το 1913 ξεκίνησε η λειτουργία Τραμ και εγκαταστάθηκε ηλεκτροφωτισμός στο κέντρο της πόλης.
Κατά τον Ρωσικό Εμφύλιο, το Τσαρίτσιν κατελήφθη από τους Μπολσεβίκους. Το 1918 πολιορκήθηκε από δυνάμεις του Αταμάνου Κρασνόφ, με επιτυχείς αποκρούσεις σε ισάριθμες επιθέσεις. Ωστόσο, τον Ιούνιο του 1919 κατελήφθη από στρατεύματα του Στρατηγού Αντόν Ιβάνοβιτς Ντενίκιν, τα οποία εγκατέλειψαν την πόλη το 1920.
Η πόλη μετονομάστηκε σε Στάλινγκραντ στις 10 Απριλίου 1925. Το 1931 ενσωματώθηκε η Γερμανική αποικία της Σαρπέτα στην πόλη, κάνοντας την τη μεγαλύτερη πόλη στην περιοχή. Το πρώτο ινστιτούτο άνοιξε το 1930, μια χρονιά πριν τα εγκαίνια του Παιδαγωγικού Ινστιτούτου.
Το σημαντικότερο γεγονός στην ιστορία της πόλης ήταν ο Δεύτερος Παγκόσμιος Πόλεμος. Η μάχη του Στάλινγκραντ ξεκίνησε στις 17 Ιουλίου 1942 και τον Αύγουστο η πόλη επλήγη από βομβαρδισμούς που προκάλεσαν σοβαρές ζημιές στα κτήρια. Η μάχες στο κέντρο της πόλης ήταν ίσως οι πιο σκληρές που έχει δει η ανθρωπότητα, μιας και ορισμένες περιοχές άλλαξαν κατοχή μέχρι και 13 φορές. Τελικά, οι επιτιθέμενοι Γερμανοί δεν κατάφεραν να σπάσουν τις άμυνες των Ρώσων, οι οποίοι βγήκαν στην αντεπίθεση.
Hall of the Mountain King

Ιστορία του δίσκου

Μετά την κυκλοφορία του "Fight for the Rock" το οποίο είχε τραβήξει το συγκρότημα μακρυά από το κλασικό Heavy Metal ύφος τους, οι Savatage αποφάσισαν να επιστρέψουν στο στυλ για το οποίο έγιναν γνωστοί. Με τη συνδρομή του Πωλ Ο'Νηλ, στην παραγωγή αλλά και τη σύνθεση των τραγουδιών, ο οποίος είχε συνεργαστεί με τους Aerosmith στον δίσκο "Live Classics", ηχογράφησαν το "Hall of the Mountain King" το οποίο κυκλοφόρησε στα τέλη Σεπτεμβρίου του 1987 ανεβαίνοντας στο # 116 του Billboard στις Ηνωμένες Πολιτείες.

Ο δίσκος χαιρετίστηκε ως ένα από τα σπουδαιότερα άλμπουμ του είδους, με το "Allmusic" να το βαθμολογεί με τέσσερα αστέρια με άριστα τα πέντε, το "Sputnik Music" να του δίνει μέσο όρο βαθμολογιών 4,1 / 5, το "Metal Archives" 93% και το "Metal Storm" 8,7.

Στο άλμπουμ, και πιο συγκεκριμένα στο κομμάτι "Prelude to Madness" συμπεριλήφθηκε η διασκευή στο "In the Hall of the Mountain King" από το "Peer Gynt" του Έντβαρ Γκρηγκ. Επίσης, στο τραγούδι "Strange Wings" συμμετείχε ο μετέπειτα τραγουδιστής των Black Sabbath, Ρέι Γκίλεν. Αυτός ήταν ο πρώτος δίσκος του οποίου το εξώφυλλο ήταν δημιουργία του Γκάρι Σμιθ.

Για την προώθηση του δίσκου, οι Savatage περιόδευσαν το φθινόπωρο του 1987 στις Ηνωμένες Πολιτείες, κάτι που επανέλαβαν στα τέλη της χρονιάς και τις αρχές της επόμενης, μέχρι και τον Μάιο. Από το νέο δίσκο συμπεριέλαβαν στο set list τους τα τραγούδια "24 Hrs. Ago", "Beyond the Doors of the Dark", "Legions" και "Hall of the Mountain King".

Τραγούδια

1. 24 Hrs. Ago (J.Oliva, C.Oliva, O'Neill) - 4:56

2. Beyond the Doors of the Dark (J.Oliva) - 5:07

3. Legions (J.Oliva, C.Oliva) - 4:57

4. Strange Wings (J.Oliva, C.Oliva, O'Neill) - 3:45

5. Prelude to Madness (Grieg, C. Oliva, O'Neill) - 3:13

6. Hall of the Mountain King (J.Oliva, C.Oliva, Middleton, O'Neill) - 5:55

7. The Price You Pay (C. Oliva, J. Oliva, Wacholz) - 3:51

8. White Witch (J.Oliva, C.Oliva) - 3:21

9. Last Dawn (C. Oliva) - 1:07

10. Devastation (J.Oliva, C.Oliva) - 3:37
Ανεργία τριβής

Η Ανεργία Τριβής είναι ένα είδος ανεργίας, που αναφέρεται στο ελάχιστο επίπεδο ανεργίας που δεν μπορεί να μειωθεί σε μια δυναμική κοινωνία. Σε αυτήν την κατηγορία ανεργίας περιλαμβάνονται τα άτομα των οποίων η φυσική και διανοητική κατάσταση τα καθιστά ανίκανα προς εργασία, αλλά περιλαμβάνει επίσης και όσους περνούν μικρά χρονικά διαστήματα χωρίς εργασία καθώς μετακινούνται από μια θέση εργασίας σε μία άλλη, στο πλαίσιο μιας οικονομίας στην οποία το εργατικό δυναμικό και οι προσφερόμενες θέσεις εργασίας μεταβάλλονται συνεχώς.
Νικόλαος Μαστοράκης

Σπουδές και ακαδημαϊκή καριέρα

Ο Νίκος Μαστοράκης φοίτησε στην Ιατρική Σχολή του Πανεπιστημίου Αθηνών από το 1982 έως το 1984 και από το 1988 έως το 1989 χωρίς όμως να λάβει Πτυχίο, και στο Εθνικό Μετσόβιο Πολυτεχνείο από το 1984  έως το 1988 στη Σχολή Ηλεκτρολόγων Μηχανικών και Μηχανικών Υπολογιστών απ'όπου έλαβε το Δίπλωμα του Ηλεκτρολόγου Μηχανικού με άριστα και πρώτος στο έτος του και αποφοίτησε ένα έτος νωρίτερα από την κανονική διάρκεια σπουδών. Εκπόνησε Διδακτορική διατριβή στην ίδια Σχολή την οποία επεράτωσε με Άριστα το 1992. Τα έτη 1993-1995 φοίτησε στο Τμήμα Μαθηματικών του Εθνικού και Καποδιστριακού Πανεπιστημίου Αθηνών (Κατεύθυνση: Θεωρητικά Μαθηματικά) και τέλειωσε επίσης με Άριστα.

Τιμητικές διακρίσεις

Ο Νίκος Μαστοράκης έλαβε Πρώτο βραβείο στον Πανελλήνιο Διαγωνισμό της Ελληνικής Μαθηματικής Εταιρείας το 1982. Κατά τη διάρκεια των σπουδών του στο ΕΜΠ έλαβε την Παπασταυρίδειο Υποτροφία λόγω εξαιρετικής επίδοσης, ενώ το 1991 ήρθε πρώτος στο διαγωνισμό του ΙΚΥ στα Εφαρμοσμένα Μαθηματικά. 
Ως Ερευνητής: Το 1998 προσεκλήθη από το Πανεπιστήμιο Exeter Μ. Βρετανίας να διδάξει ως Επισκέπτης Καθηγητής για ένα εξάμηνο, ενώ τα ακαδημαϊκά έτη 2002-2003 και 2007-2008 υπήρξε Επισκέπτης Καθηγητής στο Πολυτεχνείο Σόφιας, Βουλγαρίας.
Το έτος 2008 το Πολυτεχνείο Κλουζ-Ναπόκα της Ρουμανίας του απένειμε τον Τίτλο το Επίτιμου Καθηγητή. 
Το ίδιο έτος, 2008, έλαβε Τιμητική Βράβευση από την Ακαδημία Επιστημών του Βουκουρεστίου, Ρουμανία. Το 2011 τον Τεχνικό Κολλέγιο Βούδαπεστ Τεκ τον τίμησε με τον Τίτλο του Επίτιμου Καθηγητή, ενώ τον τίτλο του Επίτιμου Καθηγητή του απένειμε και το Πανεπιστήμιο Ομπούντα, Βουδαπέστη, Ουγγαρίας το 2012. 
Το 2014-2015 υπήρξε Επισκέπτης Καθηγητής στο Πανεπιστήμιο Σαλέρνο, Σαλέρνο, Ιταλίας. 
Είχε επίσης προσκληθεί από τον Καθηγητή Lotfi A. Zadeh ως Επισκέπτης Καθηγητής στο Πανεπιστήμιο του  Berkeley ως Επισκέπτης Καθηγητής για ένα έτος.
Σύμφωνα με μελέτη του Καθηγητή Ι. Ιωαννίδη του Stanford είναι ένας από τους 7 Έλληνες που συγκαταλέγονται στους πιο παραγωγικούς Επιστήμονες του κόσμου

Ερευνητικό έργο κι επιτεύγματα

Η ερευνητική του δουλειά πάνω στην παραγοντοποίηση πολυωνύμων πολλών μεταβλητών τον έκανε ιδιαιτέρως γνωστό, αφού ήταν ο πρώτος που ασχολήθηκε με αυτό το άλυτο πρόβλημα. Έχει ακόμα ασχοληθεί με τη σχεδίαση πολυδιάστατων φίλτρων, με ευστάθεια και περιθώριο ευστάθειας πολυδιάστατων συστημάτων, καθώς και με διάφορα θέματα επεξεργασίας σήματος, προσομοίωσης, ενέργειας και ανάπτυξης software. 

Έχει ακόμα ασχοληθεί με τη λογοτεχνία γράφοντας ένα βιβλίο με 28 Διηγήματα, Γραμματική και Συντακτικό της Κρητικής διαλέκτου και ένα ακόμα βιβλίο με συλλογή άρθρων του στον αθηναϊκό και κρητικό τύπο.
2903 Τζουχάι

Φυσικά χαρακτηριστικά

Τα κυρίως φυσικά χαρακτηριστικά του Τζουχάι είναι άγνωστα. Ο Τζουχάι περιστρέφεται γύρω από τον εαυτό του μία φορά κάθε 5 ώρες και 16 λεπτά.
Πρώτος γύρος προκριματικών Παγκοσμίου Κυπέλλου Ποδοσφαίρου 2014 (ΑΦΚ)

O Πρώτος γύρος των προκριματικών του Παγκοσμίου Κυπέλλου Ποδοσφαίρου 2014 της ΑΦΚ αποτελούνταν από τις εθνικές ομάδες που κατέκτησαν την 28η ως την 45η θέση στην κατάταξη της Ασιατικής Συνομοσπονδίας Ποδοσφαίρου.
Το πρώτο σκέλος έλαβε χώρα στις 29 Ιουνίου και το δεύτερο στις 2 και 3 Ιουλίου.
Κλάους Τσίτσερ

Καριέρα

Γεννήθηκε στις 8 Ιουλίου 1967. Ολοκλήρωσε τη δευτεροβάθμια εκπαίδευση στη Βαντούζ. Σπούδασε Νομικά στο πανεπιστήμιο του Αγίου Γάλλου. Ολοκλήρωσε το διδακτορικό του το 1996. Εγκαταστάθηκε με την οικογένειά του στο Ρούγκελ.
Στις 21 Απριλίου του 2005 ανέλαβε αντιπρόεδρος της κυβέρνησης. Έγινε πρωθυπουργός έπειτα από τη διεξαγωγή των εκλογών το Φεβρουάριο του 2009. Διαδέχτηκε τον Ότμαρ Χάσλερ και ανέλαβε επίσημα την πρωθυπουργία στις 25 Μαρτίου του 2009.
Τον διαδέχθηκε στην πρωθυπουργία ο Άντριαν Χάσλερ.
Α.Ο. Καβάλα

Ιστορία

Η συμφωνία για την ίδρυση του συλλόγου επετεύχθει επί δημαρχίας του Κωνσταντίνου Τσολάκη, ο οποίος παρενέβει στη διαδικασία, καθώς υπήρχε δισταγμός από μερικούς ιθύνοντες εκ των τριών σωματείων της πόλης, του Ηρακλή, των Φιλίππων και της Α.Ε.Κ, ενώ στις διαπραγματεύεις εξέφρασαν γνώμη και οι ποδοσφαιριστές, η οποία και εισακούστηκε. Το καταστατικό της ίδρυσης του συλλόγου επικυρώθηκε από το Πρωτοδικείο στις 24 Σεπτεμβρίου 1965, ενώ 5 μέλη από καθένα από τα προηγούμενα τρία σωματεία συγκροτούσαν τη 15μελή διοίκηση του συλλόγου. Εκτός από το ποδόσφαιρο, ο σύλλογος έπειτα δραστηριοποιήθηκε και στο στίβο, στην καλαθοσφαίριση, στην πετοσφάιριση και στην πυγμαχία.

Τμήμα καλαθοσφαίρισης

Το τμήμα καλαθοσφαίρισης ανδρών του συλλόγου δημιουργήθηκε τη δεκαετία του '70, ενώ το 2003 συγχωνεύτηκε μαζί με τα αντίστοιχα τμήματα του Αστέρα και του Ηρακλή Ποταμουδίων Καβάλας, δημιουργώντας την Ένωση Καλαθοσφαίρισης Καβάλας. Το τμήμα ξεκίνησε το 2017 και πάλι τη λειτουργία του, έπειτα από 14 χρόνια.
Τα τμήματα υποδομών μετέχουν στις κατηγορίες της Ένωσης Καλαθοσφαιρικών Σωματείων Ανατολικής Μακεδονίας και Θράκης (Ε.ΚΑ.Σ.Α.ΜΑ.Θ.).

Τμήμα πετοσφαίρισης ανδρών

Το τμήμα πετοσφαίρισης ανδρών του Α.Ο. Καβάλα, με έτος ίδρυσης το 1969, διαλύθηκε το 2006 και επαναλειτούργησε την ίδια περίοδο. Εδρεύει στο Δημοτικό Αθλητικό Κέντρο Καλαμίτσας «Αλεξάνδρα Δήμογλου». Η ομάδα μετέχει στη Β΄ Εθνική κατηγορία.

Τμήμα πετοσφαίρισης γυναικών

Το τμήμα πετοσφαίρισης γυναικών του Α.Ο. Καβάλα διαλύθηκε και επανιδρύθηκε το 2002. Εδρεύει στο Δημοτικό Αθλητικό Κέντρο Καλαμίτσας «Αλεξάνδρα Δήμογλου». Η ομάδα μετείχε στο Δυτικό Όμιλο της Β΄ Εθνικής κατηγορίας. Πλέον αγωνίζεται στην Α2 Εθνική κατηγορία.

Τμήμα στίβου

Το τμήμα στίβου του Α.Ο. Καβάλα δραστηριοποιείται στο Δημοτικό Στάδιο «Ανθή Καραγιάννη». Αθλητές του τμήματος μετέχουν σε διάφορες διοργανώσεις.

Τμήμα καράτε

Το τμήμα καράτε (kyokushin karate) του Α.Ο. Καβάλα κατέχει διακρίσεις σε εθνικό επίπεδο.

Τμήμα ράγκμπι

Η ομάδα προήλθε από την προσθήκη του συλλόγου «Τιτάνες Καβάλας» στη δύναμη του Α.Ο. Καβάλα.
Ο σύλλογος διοργανώνει κάθε χρόνο το τουρνουά «Kavala Beach Rugby», στο οποίο λαμβάνουν μέρος ομάδες από την Ελλάδα και το εξωτερικό.
Από το 2016 συμμετέχει στα πρωταθλήματα της Ε.Ο.Μο.Π., αρμόδιας ομοσπονδίας για το ράγκμπυ λιγκ.
Την περίοδο 2016-2017 συμμετείχε στις διργανώσεις ράγκμπυ λιγκ 13 και 9 παικτών, ενώ την περίοδο 2017-2018 συμμετείχε στο πρωτάθλημα 9 παικτών.

Έμβλημα

Το έμβλημα του συλλόγου είναι η αρχαία τριήρης, σχεδιασμένη από τον Χρήστο Μπάτση. Το πανί συμβολίζει τη διοίκηση του συλλόγου, τα κουπιά συμβολίζουν τους παίκτες που τον απαρτίζουν, ενώ ο άνεμος αποτελεί τους φιλάθλους του.
Αλέξανδρος Γούνας

Καριέρα

Ο Αλέξανδρος Γούνας έκανε τα πρώτα του βήματα στο χώρο της υδατοσφαίρισης στις ακαδημίες της Βουλιαγμένης, με την οποία υπέγραψε και το πρώτο του επαγγελματικό συμβόλαιο. Στην ομάδα της Βουλιαγμένης παρέμεινε μέχρι το 2013, έχοντας καταφέρει να κατακτήσει προηγουμένως το πρωτάθλημα αλλά και το κύπελλο Ελλάδας του 2012.
Το καλοκαίρι του 2013, ο Αλέξανδρος Γούνας μετεγγράφη στον Ολυμπιακό Πειραιώς. Στην ομάδα του Πειραιά κατάφερε να κατακτήσει τα εγχώρια νταμπλ το 2014, 2015 και 2016. Το Καλοκαίρι του 2016 πήρε μεταγραφή για την Σαβόνα της Ιταλίας στην οποία έμεινε ένα χρόνο, όντας μάλιστα ο κορυφαίος ξένος του πρωταθλήματος,πριν επιστρέψει και πάλι στον Ολυμπιακό.

Διεθνείς συμμετοχές

Ο Αλέξανδρος Γούνας είναι διεθνής με την Εθνική ομάδα υδατοσφαίρισης της Ελλάδος με την οποία έχει πραγματοποιήσει αρκετές συμμετοχές.
All your base are belong to us

Οι φράσεις "all your base are belong to us", "somebody set up us the bomb", "for great justice", "you have no chance to survive make your time" και άλλες τέτοιες είναι προβληματικές μεταφράσεις ιαπωνικών φράσεων στα αγγλικά, που χρησιμοποιούνται στην αγγλική έκδοση του ιαπωνικού βιντεοπαιχνιδιού Zero Wing. Σταδιακά και απρόβλεπτα έγινε φαινόμενο και Διαδικτυακό μιμίδιο, κάνοντας τον γύρο του κόσμου, κυρίως μέσω μιας κινούμενης εικόνας gif. Αργότερα εμφανίστηκε ακόμη και σε τηλεοπτικές σειρές. Η περισσότερο αναφερόμενη φράση είναι η πρώτη, "all your base are belong to us", ενίοτε συντομευμένη "all your base", ή "AYBABTU". Η μετάφραση στα ελληνικά θα μπορούσε να είναι περίπου κάτι σαν: "όλη η βάση σας είναι ανήκουν σε μας".

Επιδράσεις

Η φράση ή μια ποικιλία από γραμμές του παιχνιδιού έχουν εμφανιστεί σε μεγάλο αριθμό άρθρων, βιβλίων, κόμικς, ρουχισμό, ταινίες, ραδιοφωνικές και τηλεοπτικές εκπομπές, τραγούδια, παιχνίδια και ιστότοπους. Το 2001 έγινε μια πρώτη αναφορά του φαινομένου από το Wired και το περιοδικό Time. Την 1η Απριλίου 2003 στο Στούργκις του Μίσιγκαν, επτά νέοι τοποθέτησαν πινακίδες με την φράση σε όλη την πόλη ως πρωταπριλιάτικο αστείο. Οι περισσότεροι κάτοικοι που τις είδαν δεν γνώριζαν την φράση και δυσαρεστήθηκαν επειδή την σύνδεσαν με τον πόλεμο των ΗΠΑ στο Ιράκ. Στις 1 Ιουνίου 2006, ο δημοφιλής ιστότοπος YouTube έκλεισε προσωρινά για συντήρηση. Στην σελίδα που έφταναν οι επισκέπτες όσο ο ιστότοπος ήταν κλειστός, κάτω από το λογότυπο του YouTube εμφανιζόταν η φράση "ALL YOUR VIDEO ARE BELONG TO US".
Λάγια Λακωνίας

Ιστορία

Στην αρχαιότητα ήταν αποικία της Λα.
Υπήρξε έδρα της επισκοπής Λαγίας καθώς και έδρα του Δήμου Λαγίας. Είχε ως έμβλημα τον Κέρβερο.
Μάρεϋ Μπούκτσιν

Βιογραφία και θέσεις

Γεννήθηκε στη Νέα Υόρκη και από μικρή ηλικία έδειξε ενδιαφέρον για τη μαρξιστική ιδεολογία, ενώ κατά την εφηβεία του εμβάθυνε στον τροτσκισμό. Έγινε γνωστός σε κύκλους της Αριστεράς για την ικανότητά του να ασκεί κριτική στη μαρξιστική ιδεολογία χρησιμοποιώντας τη συμβατική μαρξιστική γλώσσα. Κατά τη δεκαετία του '60 ήταν μέλος ελευθεριακής ένωσης και το 1974 βοήθησε στην ίδρυση του Ιδρύματος για την κοινωνική οικολογία.
Ο Μπούκτσιν χαρακτηρίζεται ριζοσπάστης αντι-κεφαλαιοκράτης και φανατικός συνήγορος της διοικητικής αποκέντρωσης της κοινωνίας. Η ιδέα του του ελευθεριακού κοινοτισμού έχει ασκήσει επιρροή στο οικολογικό κίνημα και τις αντι-κεφαλαιοκρατικές ομάδες δράσης όπως η Reclaim the streets. Έχει ακόμα ασκήσει σφοδρή κριτική στις βιοκεντρικές φιλοσοφίες όπως η βαθιά οικολογία.
Πέθανε στις 30 Ιουλίου του 2006, σε ηλικία 85 ετών.